Il-kundizzjonijiet tal-għajxien li sejrin għall-agħar fil-Venezwela assoċjati mal-kriżi multidimensjonali li laqtet lill-pajjiż qed ikollhom impatt fuq għadd dejjem akbar ta' Venezwelani. Il-fatt li r-reġim jirrifjuta jirrikonoxxi l-emerġenza umanitarja qed iwassal għal eskalazzjoni tat-tensjonijiet. Hemm rapporti inkwetanti ta' diżordni, atti ta' vjolenza u għadd dejjem akbar ta' vittmi, b'mod partikolari fiż-żoni tal-fruntieri u fil-komunità indiġena tal-Pemon. Nappellaw bil-qawwa lill-korpi tal-infurzar tal-liġi u tas-sigurtà biex juru rażan, jevitaw l-użu tal-forza u jippermettu d-dħul tal-għajnuna. Nopponu l-użu ta' gruppi armati irregolari biex jintimidaw liċ-ċittadini u l-leġislaturi li mmobilizzaw ruħhom biex iqassmu l-assistenza. L-Unjoni Ewropea diġà impenjat aktar minn €60 miljun fl-2018/19 f'għajnuna umanitarja u għall-iżvilupp, bil-għan li tittaffa t-tbatija ta' dawk l-aktar vulnerabbli. Infakkru fl-impenn tagħna li ngħinu li dawk fil-bżonn għal kemm ikun hemm bżonn, li nżidu din l-assistenza u li naħdmu fuq mekkaniżmi ta' koordinazzjoni aktar b'saħħithom u aktar inklużivi taħt it-tmexxija tal-aġenziji rilevanti tan-NU f'konformità sħiħa mal-prinċipji tal-umanità, in-newtralità, l-imparzjalità u l-indipendenza. L-oriġini tal-kriżi li għaddejja bħalissa fil-Venezwela huma politiċi u istituzzjonali, għaldaqstant is-soluzzjoni tista' tkun waħda politika biss. Intennu ċ-ċaħda u l-kundanna qawwija tagħna tal-vjolenza u ta' kwalunkwe inizjattiva oħra li tista' tkompli tiddestabbilizza r-reġjun. Il-poplu Venezwelan diġà sofra ħafna. Issa wasal iż-żmien li nħalluh jieħu deċiżjoni dwar il-futur tiegħu. Intennu bil-qawwa l-appell tagħna għar-restawrar tad-demokrazija permezz ta' elezzjonijiet presidenzjali liberi, trasparenti u kredibbli. L-UE, permezz tal-Grupp ta' Kuntatt Internazzjonali, tinsab lesta li tappoġġa dan il-proċess. Il-Pajjiżi Kandidati l-Maċedonja ta' Fuq*, il-Montenegro* u l-Albanija*, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova u l-Georgia, jallinjaw ruħhom ma' din id-dikjarazzjoni. *Il-Maċedonja ta' Fuq, il-Montenegro u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.